Návrh na poskytnutie humanitárnej pomoci utečencom z Afganistanu 
vládou Slovenskej republiky
 
Úrad vysokého komisára pre utečencov  OSN (UN HCR) sa prostredníctvom úradu pre koordináciu humanitárnych záležitostí OSN (UN OCHA) obrátil svojou výzvou z  5. októbra 2001 na všetky krajiny, ktoré pristúpili k projektu OSN o využití vojenských prostriedkov a  prostriedkov civilnej ochrany pri záchranných akciách (DPR 213/3 MCDA) o špecifikovanie dostupných vojenských a civilných prostriedkov, ktoré by mohli byť poskytnuté pre riešenie vzniknutej humanitárnej krízy v Afganistane. V zmysle uznesenia vlády Slovenskej republiky  č. 727/1996 bola táto požiadavka postúpená zo Stálej misie Slovenskej republiky pri OSN v Ženeve na úrad civilnej ochrany Ministerstva vnútra Slovenskej republiky, ktorý je celoštátnym riadiacim a koordinačným centrom pre poskytovanie a prijímanie humanitárnej pomoci. Podľa údajov UN HCR existujúce zásoby je potrebné doplniť o 288 000 stanov,      291 000 prikrývok a 263 700 kanistrov. Podľa tejto výzvy budú akceptované len bezplatné ponuky.
Na základe rozhodnutia predsedu Komisie ministra vnútra Slovenskej republiky na riešenie mimoriadnych udalostí zvolal dňa 9. októbra 2001 riaditeľ úradu civilnej ochrany Ministerstva vnútra Slovenskej republiky operatívnu pracovnú poradu  zástupcov vybraných rezortov a humanitárnych organizácií. Zo záverov tejto porady vyplynuli nasledovné možnosti poskytnutia humanitárnej pomoci:
-	Správa štátnych hmotných rezerv SR poskytne 2 000 ks prikrývok z pohotovostných zásob,
-	úrad civilnej ochrany Ministerstva vnútra Slovenskej republiky poskytne z humanitárnych zásob 2 000 ks prikrývok; 3 ks stan veliteľský V-53;  2 ks stan zdravotnícky ZS-2,
-	Komisia vyzvala zúčastnené rezorty a humanitárne organizácie na podrobnejšie preskúmanie možností poskytnutia požadovaného materiálu,
-	Komisia odporučila vyhlásenie humanitárnej zbierky požadovaného materiálu od právnických osôb a fyzických osôb vykonávajúcich podnikateľskú činnosť.
Uvedené závery komisie boli predmetom rokovania Krízového štábu ministra vnútra Slovenskej republiky na riešenie krízových situácií dňa 9. októbra 2001, ktorý odporučil ich realizáciu a spracovanie materiálu, ktorý predloží minister vnútra ako iniciatívny návrh na najbližšie rokovanie vlády Slovenskej republiky.
Humanitárna zbierka od právnických osôb a fyzických osôb vykonávajúcich podnikateľskú činnosť je organizovaná v súčinnosti so Slovenským Červeným krížom, pričom úrad civilnej ochrany Ministerstva vnútra Slovenskej republiky je koordinačným a vyhodnocovacím centrom a zabezpečí vnútroštátny zvoz materiálu zo zberných miest do operačného medziskladu v Limbachu, prepravnými prostriedkami Ministerstva vnútra Slovenskej republiky na vlastné náklady.
Druhá pracovná porada  zástupcov vybraných rezortov a humanitárnych organizácií sa uskutočnila dňa 12. októbra 2001 na úrade civilnej ochrany Ministerstva vnútra Slovenskej republiky. Predmetom rokovania bolo posúdenie a dopracovanie materiálu na rokovanie vlády Slovenskej republiky s dôrazom na upresnenie množstva humanitárneho materiálu ponúknutého zo strany rezortov, ako i možnosti jeho prepravy do postihnutej oblasti. Druh, množstvo a hodnota bezplatne poskytnutého humanitárneho materiálu sú uvedené v prílohe. Jeho celková hodnota je 4 500 144,- Sk. 

Komisia navrhuje realizovať odsun humanitárneho materiálu v dvoch etapách:
1. etapa - odsun materiálu uvedeného v prílohe,
2. etapa - odsun materiálu sústredeného v rámci humanitárnej zbierky.

 Odoslanie humanitárneho materiálu zo Slovenskej republiky zabezpečí úrad civilnej ochrany Ministerstva vnútra Slovenskej republiky v spolupráci s Ministerstvom zahraničných vecí Slovenskej republiky a UN OCHA v súlade s návrhom uznesenia vlády Slovenskej republiky  k „Návrhu na poskytnutie humanitárnej pomoci utečencom z Afganistanu vládou Slovenskej republiky“.
Spôsob a možnosti dopravy humanitárnej pomoci do postihnutej oblasti boli konzultované so  zástupcom koordinátora pre humanitárne záležitosti UN OCHA. Na základe získaných informácií UN OCHA v súčasnosti neuvažuje so zberom a prepravou humanitárneho materiálu priamo v jednotlivých krajinách, ale pre tento účel predurčilo pohotovostný sklad v Brindisi (Taliansko), do ktorého navrhuje dopraviť zozbieraný materiál z jednotlivých krajín vlastnými dopravnými prostriedkami a na vlastné náklady. Humanitárny materiál z Brindisi bude letecky prepravovaný prostriedkami OSN podľa aktuálnej potreby do operačných medziskladov v oblasti Afganistanu. 
Podľa predbežných zistení sú náklady na prepravu tovaru z Bratislavy do Brindisi (vzdialenosť Bratislava-Brindisi je 1 500 km) s využitím služieb špeditérskych firiem            cca 100 000,- Sk (súprava ťahač s návesom dĺžky 13,6 m).
Na prepravu materiálu, ktorý bude prepravovaný v 1. etape sú potrebné 4 súpravy a na materiál prepravovaný v 2. etape budú potrebné 2 až 3 súpravy. 
V rámci skráteného medzirezortného pripomienkového konania dotknuté rezorty a to Ministerstvo zahraničných vecí Slovenskej republiky, Ministerstvo obrany Slovenskej republiky, Ministerstvo hospodárstva Slovenskej republiky a Správa štátnych hmotných rezerv nemali k predloženému materiálu pripomienky.
V zmysle stanoviska Ministerstva financií SR zo dňa 15.10.2001 č. 17647/2001-44 k pracovnému materiálu „Návrh na poskytnutie humanitárnej pomoci utečencom z Afganistanu vládou Slovenskej republiky“ nie je reálna možnosť vyčleniť z položky Všeobecná pokladničná správa – rezerva vlády SR finančné prostriedky na úhradu výdavkov spojených s prepravou 1. a 2. etapy materiálnej humanitárnej pomoci. Ministerstvo financií SR na základe uvedeného odporúča, aby Ministerstvo vnútra SR za účelom finančného zabezpečenia realizácie prepravy humanitárnej pomoci prehodnotilo svoje priority a finančne zabezpečilo úhradu výdavkov spojených s prepravou 1. a 2. etapy materiálnej humanitárnej   pomoci v rámci vlastných rozpočtových zdrojov. Výdavky spojené s prepravou predstavujú cca 700 000,- Sk. 
Ministerstvo vnútra Slovenskej republiky po prehodnotení rezortných rozpočtových zdrojov môže finančne zabezpečiť len realizáciu prepravy humanitárnej pomoci 1. etapy, to znamená prepravu štyroch súprav, čo predstavuje finančné náklady vo výške cca 400 000,- Sk. Finančné náklady na 2. etapu navrhuje Ministerstvo vnútra Slovenskej republiky vyčleniť z rezervy vlády Slovenskej republiky. Tieto náklady budú pravdepodobne nižšie ako 300 000,- Sk, nakoľko doposiaľ materiál ponúknutý od podnikateľov a humanitárnych organizácií by objemovo naplnil len jednu súpravu.